મુંબઈ જવાદો દિલ્હીમાં આવું કોઈ કરી શકે તે માનવું પણ અઘરું છે. પુરુષો જે કરી શકે તે સમાન અધિકાર હોવા છતાં સાદી લાંબા થવાની વાત એકલી સ્ત્રી વિચારી નથી શકતી. પણ મારી જેમ વિચારનાર સ્ત્રીઓ મારા કરતાં પહેલાં જ ભારતના કેટલાંક શહેરોની સ્ત્રીઓ બગીચામાં જઈને સૂવાનો આનંદ માણી આવી છે. બ્લેન્ક નોઈઝ નામની કોમ્યુનિટી છે જે જાતીય સમાનતાની વિચારધારામાં માને છે. તેમણે ગયા મહિને દિલ્હી, બેંગ્લોર, મુંબઈ જેવાં શહેરોમાં બગીચામાં સૂવાનો આનંદ માણ્યો. આ કેટલી મોટી વાત છે તે સમજવા માટે ફક્ત સ્ત્રી હોવું જરૂરી છે. સ્ત્રીઓ એમને એમ રસ્તા પરથી પસાર થતી હોય તો પણ પુરુષો જે રીતે તાકી રહે તો જો કોઈ સ્ત્રી મેદાનમાં, બગીચામાં કે દરિયા કિનારે સૂતી હોય તો લોકો તેને તાકી જ રહેવાનાને? સ્ત્રીઓને મંદિરમાં પ્રવેશ મળે કે નહીં તે કરતાં પણ સમાજમાં સહજતાથી ફરવાનો, જીવવાનો આનંદ માણવાની તક મેળવી શકે તો ય ઘણું. જો કે આ માનસિકતા અમારી સ્ત્રીઓની જ છે. દિલ્હીમાં બગીચામાં સૂઈને આવેલ પરોમિતાએ પોતાના બ્લોગમાં લખ્યું છે કે દિલ્હીમાં જ્યાં સ્ત્રીઓ રસ્તા પર એકલા ચાલવાની હિંમત ન કરી શકે ત્યાં બગીચામાં સૂવાની વાતથી થ્રિલ અનુભવતી તે પહોંચી ગઈ ડિઅર પાર્કમાં. ત્યાં જઈને જોયું તો તેના પહેલાં જ બે ચાર સ્ત્રીઓ ચાદર પાથરીને સૂતી હતી. તેણે પોતે પણ ચાદર પાથરી લંબાવ્યું. થોડો વખત તો તેને વિચિત્ર લાગ્યું જે રીતે આજુબાજુથી પુરુષો ઘુરી રહ્યા હતા. પણ થોડો સમય બાદ બીજી સ્ત્રી સાથે વાત કરતાં અને વાંચતા વાંચતા ભૂલી જ ગઈ કે તે ક્યાં છે.